இந்த முறை மாமனாரும் மாமியாரும் சொந்த ஊருக்குப் போய்விட்டார்கள். இரண்டாவது என்பதால் சென்னையிலேயே ஏதேனும் ஒரு மருத்துவமனையில் சேர்த்துக்கொள்ளலாம் என்று முடிவு செய்து மூன்று நாட்களாக அலைந்தேன். ஐந்து மருத்துவமனைகள் ஏறி இறங்கியாயிற்று. என் மனைவியின் பழைய மெடிக்கல் ரிப்போர்ட்களைப் பார்த்த மருத்துவர்கள், "ஒண்ணும் பிரச்சனையில்லை, இங்கேயே பாத்துக்கலாம். டெலிவரி நெருங்கிற நேரத்துல ஒரு நல்ல நாள் சொன்னீங்கன்னா அன்னிக்கே சிசேரியன் வச்சுக்கலாம்" என்றார்கள். டாக்டர் இராதாகிருஷ்ணன் சாலையிலுள்ள அந்த கிறிஸ்துவ மருத்துவமனை பெண் மருத்துவர் ஒருவர், "ஜிப்மர்ல ரொம்ப ரிஸ்க் எடுத்திருக்கீங்க, நார்மல் டெலிவரி ஆகவே ஆகாது, பிழைச்சு வந்ததே பெரிய விஷயம்" என்றெல்லாம் கூறினார்.